## Odluka Ustavnog suda Republike Hrvatske broj U-III-1175/1999 od 27. prosinca 1999.

### NN 146/1999 (28.12.1999.), Odluka Ustavnog suda Republike Hrvatske broj U-III-1175/1999 od 27. prosinca 1999.

# **USTAVNI SUD REPUBLIKE HRVATSKE**

Ustavni sud Republike Hrvatske, u sastavu dr. sc. Smiljko Sokol, predsjednik
Suda te suci dr. sc. Velimir Belajec, Marijan Hranjski, dr. iur, dr. sc.
Petar Klarić, Jurica Malčić, mr. sc. Ivan Matija, Ivan Mrkonjić, dr. iur.,
dr. sc. Jasna Omejec, Emilija Rajić i Milan Vuković, dr. iur., odlučujući
povodom ustavne tužbe GLAS-a 99, Građanske koalicije za slobodne i poštene
izbore iz Zagreba, na sjednici održanoj dana 27. prosinca 1999. godine,
donio je sljedeću

## **ODLUKU**

I. Usvaja se ustavna tužba te se ukida Odluka Marketinga Hrvatske radiotelevizije
Zagreb, Prisavlje 3, od 16. prosinca 1999. godine, o neemitiranju spotova
GLAS-a 99 "Zaokružilica rokeri" i "Novo vrijeme".

II. Ova odluka objavit će se u "Narodnim novinama".

Obrazloženje

Podnositelji su podnijeli ustavnu tužbu u povodu Odluke Hrvatske radiotelevizije
o neemitiranju plaćenih spotova GLAS-a 99 "Zaokružilica rokeri" i "Novo
vrijeme" (dalje: Odluka), u kojoj se Odluci navodi da je sadržaj spota
u suprotnosti sa zadaćom GLAS-a 99 da poziva na izbore i da nadgleda izbore.

U svezi s tom Odlukom, Državno izborno povjerenstvo (dalje DIP) uputilo
je Hrvatskoj radioteleviziji (dalje: HRT) dopis od 21. prosinca 1999. godine.
Tim dopisom DIP iznosi mišljenje prema kojemu GLAS 99 nije ovlašten sudjelovati
u izbornoj promidžbi jer ne ulazi u krug osoba izrijekom navedenih u članku
29. i članku 30. Zakona o izborima u Zastupnički dom Hrvatskoga državnog
sabora ("Narodne novine", broj 116/99, dalje Zakon) i glavi I. točki 1.
Pravila o postupanju HRT-a tijekom izborne promidžbe ("Narodne novine",
broj 130/99, dalje: Pravila).

Podnositelji ističu da se spotovi GLAS-a 99 ne odnose na favoriziranje
niti jedne političke stranke ili koalicije stranaka. Zbog toga smatraju
povrijeđenim članak 2., članak 14., članak 16., članak 19. stavak 1. i
članak 38. Ustava Republike Hrvatske, a također ukazuju i na povredu članka
10. Europske konvencije za zaštitu ljudskih prava i temeljnih sloboda ("Narodne
novine", broj 18/97 - Međunarodni ugovori, Zakon o potvrđivanju Europske
konvencije, dalje Europska konvencija).

Ustavna tužba je osnovana.

Članak 29. stavak 1. Zakona propisuje da u vrijeme izborne promidžbe
sve političke stranke koje su predložile kandidatske liste imaju pod jednakim
uvjetima pravo na iznošenje i obrazlaganje svojih izbornih programa te
izbornu promidžbu.

U stavku 2. toga članka Zakona propisano je da su sva sredstva javnog
priopćavanja dužna u svom djelovanju omogućiti ostvarivanje prava političkih
stranaka iz stavka 1. tog članka Zakona.

U članku 30. stavku 3. Zakona određeno je da će se Pravilima utvrditi
oblici i vrijeme praćenja izborne promidžbe političkih stranaka, način
predstavljanja programa političkih stranaka, kandidata na stranačkim i
neovisnim listama, kandidata za zastupnike pripadnika autohtonih nacionalnih
manjina i stranačkih dužnosnika.

Nadalje, glava I. točka 1. Pravila sadrži tekst identičan odredbi članka
30. stavka 3. Zakona, i govori o tome da će HRT u razdoblju izborne promidžbe
omogućiti svim političkim strankama, stranačkim koalicijama, nositeljima
neovisnih lista i lista za zastupnike pripadnika autohtonih nacionalnih
manjina njihovo ravnopravno predstavljanje u emisijama HRT-a.

Dakle, članak 29. i članak 30. stavak 3. Zakona te glava I. točka 1.
Pravila navode na koje sudionike izbornog postupka (odnosno, u užem smislu,
izborne promidžbe) se te odredbe odnose.

Međutim, u glavi I. točki 2. Pravila izričito je navedeno, među ostalim,
da HRT jamči i dosljedno poštivanje i zasade demokratskog svijeta, posebice
temeljnog načela slobode izražavanja, zaštićenog člankom 10. Europske konvencije.

Navedeno načelo sadržano je i u članku 38. Ustava Republike Hrvatske,
kojim se jamči sloboda mišljenja, izražavanje misli i zabranjuje se cenzura.

Treba reći da u spotovima GLAS-a 99 "Zaokružilica rokeri" i "Novo vrijeme",
nije riječ, bilo u pozitivnom, bilo u negativnom smislu, niti o jednoj
političkoj stranci, koaliciji stranaka ili pojedincu, već sadržaj spotova
govori o tome kako njime autori spotova pozivaju građane da izađu na izbore
i da na njima ostvare svoje biračko pravo, pri čemu ti spotovi ne promiču
interese niti jednog od navedenih sudionika izbornog postupka.

Ustavni sud smatra da je u konkretnom slučaju HRT tijelo s javnim ovlastima,
što upućuje na zaključak da je osporavana odluka upravni akt u pogledu
kojega bi se dopušteni pravni put mogao nastaviti kod Upravnog suda Republike
Hrvatske. Međutim, člankom 59. stavkom 4. Ustavnog zakona o Ustavom sudu
Republike Hrvatske ("Narodne novine", broj 99/99 - dalje: Ustavni zakon)
propisano je kada Ustavni sud iznimno može pokrenuti postupak po ustavnoj
tužbi i prije negoli je iscrpljen pravni put ako utvrdi da je potpuno razvidno
da se pobijanim aktom grubo vrijeđaju ustavna prava ili slobode i da bi
nepokretanjem postupka za podnositelja tužbe mogle nastupiti teške i nepopravljive
posljedice.

Slijedom navedenog, Ustavni sud Republike Hrvatske je utvrdio da su
osporavanom Odlukom HRT-a povrijeđena ustavna prava iz članka 38. Ustava
Republike Hrvatske i odredbe članka 10. Europske konvencije.

Valja, također, reći da pravo na slobodu mišljenja i izražavanja misli,
određeno člankom 38. Ustava Republike Hrvatske obuhvaća osobito slobodu
govora i javnog nastupa. Članak 10. Europske konvencije, pak, obuhvaća
slobodu mišljenja te slobodu primanja i širenja informacija i ideja bez
miješanja javne vlasti i bez obzira na granice.

Ostvarivanje tih sloboda može se ograničiti samo zakonom, u ovom slučaju
Zakonom o izborima zastupnika u Hrvatski državni sabor, ali taj zakon ta
prava izrijekom nije ograničio.

Stoga je, temeljem članka 69. i članka 70. Ustavnog zakona odlučeno
kao u točki I. izreke.

Odluka o objavi ove odluke temelji se na članku 28. Ustavnog zakona.

Broj: U-III-1175/1999.
Zagreb, 27. prosinca 1999.

USTAVNI SUD REPUBLIKE HRVATSKE

Predsjednik
**dr. sc. Smiljko Sokol,** v. r.

Odluka, NN 146/1999-2252